
	1. Definisanje problema

· Koje probleme  treba da riješi predloženi akt?

· Koji su uzroci problema?

· Koje su posljedice problema?

· Koji su subjekti oštećeni, na koji način i u kojoj mjeri?

· Kako bi problem evoluirao bez promjene propisa (“status quo” opcija)?

	Poglavlje 16 – Porezi zvanično je otvoreno 30. marta 2015. godine na Međuvladinoj konferenciji u Briselu. Evropska komisija je za poglavlje 16 definisala tri završna mjerila u kojima se, između ostalog navodi da Crna Gora treba da usvaja zakone u oblastima koje zahtijevaju dalje usklađivanje, posebno u oblasti PDV-a. Dodatno Crna Gora treba da pokazuje zadovoljavajući napredak u razvoju svih IT sistema poreske uprave, uključujući sisteme za međusobno povezivanje, posebno one za PDV (VIES).

Postojeći Zakon o porezu na dodatu vrijednost koji je inicijalno donijet 2002.godine, postepeno je usklađivan i u značajnoj mjeri je izvršeno njegovo usklađivanje sa evropskim propisima, ali ipak sadrži određene odredbe koje ne odgovaraju rješenjima iz Direktive 2006/112/EZ, dok sa druge strane ne sadrži odredbe karakteristične za države članice koje su u zajedničkom sistemu PDV-a, zbog čega je potrebno donijeti novi zakon koji će se primjenjivati momentom ulaska Crne Gore u Evropsku uniju.
Novim zakonom u normativnom smislu Crna Gora će postati dio sistema PDV-a Evropske unije, koji se zasniva na jedinstvenim pravilima koja obezbjeđuju nesmetano funkcionisanje unutrašnjeg tržišta i jednaku primjenu PDV-a u svim državama članicama. Njegova osnovna svrha je da PDV bude neutralan porez na potrošnju koji se naplaćuje u svim fazama prometa, koji uvijek u konačnom tereti krajnjeg potrošača. Zbog toga je čitav sistem zasnovan na jasnim pravilima o mjestu oporezivanja, definisanju obveznika, poreskoj osnovici, oslobođenjima i obavezama u prekograničnom prometu, a pogotovo kako ne bi došlo do dvostrukog oporezivanja, odnosno neoporezivanja prometa.

Jedna od specifičnosti EU PDV sistema jeste jasno razgraničenje između isporuka dobara unutar države članice i transakcija koje se smatraju sticanjem i isporukom dobara unutar Unije. Direktiva predviđa da se PDV na prekogranične isporuke dobara između država članica obračunava u državi odredišta, odnosno tamo gdje se dobra konačno koriste. To znači da se isporuke unutar Unije, kada ih vrši poreski obveznik registrovan za PDV, u državi otpreme tretiraju kao oslobođene, dok se u državi u kojoj se isporučena dobra primaju obračunava PDV kroz mehanizam sticanja. Za usluge koje se obavljaju poreskim obveznicima, kao i licima koje nisu poreski obveznici, sa sjedištem u drugoj državi članici takođe su propisana opšta i posebna pravila o mjestu obavljanja usluga, a time i oporezivanja. Za posebne kategorije kao što su nova prevozna sredstva i proizvodi koji podliježu akcizama, Direktiva uvodi strožija i detaljnija pravila, čime se obezbjeđuje nadzor nad prometom koji je često predmet zloupotreba.
Novi Zakon o porezu na dodatu vrijednost predstavlja dio propisa čije donošenje je neophodno za legalno uspostavljanje sistema VIES (VAT Information Exchange System) koji predstavlja ključni element kontrole primjene PDV-a na nivou Unije. Ovaj mehanizam omogućava provjeru validnosti PDV identifikacionog broja svakog obveznika u EU, kao i razmjenu podataka o prekograničnim isporukama dobara i usluga koje se tretiraju kao oslobođene. VIES služi kao zaštita od poreskih prevara, obavezan je dio administrativne saradnje između država članica. Direktiva propisuje obavezu dostavljanja podataka o transakcijama unutar Unije, a to je u predmetnom nacrtu zakona uređeno digitalnim izvještavanjem.
Donošenjem novog Zakona o porezu na dodatu vrijednost obezbijediće se jednostavnije obavljanje transakcija sa poreskim obveznicima iz drugih država članica Evropske unije. Posebno, kod sticanja dobara iz Evropske unije poreski obveznici neće imati obavezu plaćanja PDV-a pri uvozu, već će ga iskazivati istovremeno kao poresku obavezu i pretporez. Navedenim eliminiše potreba za prethodnim plaćanjem PDV-a i naknadnim zahtjevom za povrat, što značajno unapređuje likvidnost i smanjuje administrativno opterećenje.
Takođe, novim Zakonom o porezu na dodatu vrijednost ukida se mogućnost oslobođenja od plaćanja PDV-a na isporuke dobara i usluga po osnovu međunarodnih sporazuma, donacija državnim organima i organima lokalne samouprave, što je bilo predviđeno važećim zakonskim rješenjima. Navedena izmjena bi mogla usloviti porast cijena u slučajevima kada pravna lica nemaju pravo na odbitak pretporeza, budući da će PDV postati njihov konačni trošak.
Dodatna novina u novom Zakonu o porezu na dodatu vrijednost jeste uvođenje stope od 7% na lijekove koje Vlada odredi odlukom, pri čemu se ukida primjena nulte stopa i uspostavlja jedinstven i transparentan režim oporezivanja u skladu sa praksom Evropske unije. Pacijenti koji lijekove nabavljaju van režima Fonda za zdravstveno osiguranje i ranije su plaćali PDV po stopi od 7%, tako da se njihov položaj ne mijenja. Promjena se odnosi na lijekove koje Fond finansira, gdje se sada uvodi obaveza obračuna PDV-a, što vodi povećanju rashoda Fonda i većim izdvajanjima iz budžeta države.
Nedonošenjem predmetnog propisa ne bi se ispunila postavljena mjerila Evropske komisije, a samim tim ne bi moglo doći ni do zatvaranja pregovaračkog Poglavlja 16- Porezi. 

	Da 2. Ciljevi

· Koji ciljevi se postižu predloženim propisom?

· Navesti usklađenost ovih ciljeva sa postojećim strategijama ili programima Vlade, ako je primjenljivo.

	Donošenjem novog Zakona o porezu na dodatu vrijednost, postižu se sljedeći ciljevi:

1) potpuno usklađivanje nacionalnog zakonodavstva sa Direktivom Savjeta 2006/112/EZ o zajedničkom sistemu poreza na dodatu vrijednost,  Direktivom Savjeta (EU) 2025/1539 o izmjeni Direktive 2006/112/EZ u pogledu pravila o PDV-u koja se odnose na porezne obveznike koji omogućavaju prodaju na daljinu uvezene robe te na primjenu posebne odredbe za prodaju na daljinu robe uvezene iz trećih područja ili trećih zemalja i posebnih postupaka za prijavu i plaćanje PDV-a pri uvozu, Direktivom Savjeta 2008/9/EZ kojom se utvrđuju detaljna pravila za povraćaj poreza na dodatu vrijednost, predviđen u Direktivi 2006/112/EZ, poreskim obveznicima koji nemaju sjedište na teritoriji države članice povraćaja nego u nekoj drugoj državi članici i Trinaestom Direktivom Savjeta 86/560/EZ o usklađivanju zakona država članica vezano za porez na promet – postupci za povraćaj poreza na dodatu vrijednost poreskim obveznicima koji nemaju sjedište na teritoriji Zajednice i Sprovedbnom Regulativom 282/2011 o utvrđivanju sprovedbenih mjera za Direktivu 2006/112/EZ o zajedničkom sistemu poreza na dodatu vrijednost;
2) ispunjavanje uslova iz završnih mjerila Evropske komisije neophodnih za zatvaranje Poglavlja 16 - Porezi;
3) stvaranje neophodnih zakonskih uslova za uspostavljanje VIES sistema.

	3. Opcije

· Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).

· Obrazložiti preferiranu opciju?

	Opcija „status quo“, odnosno odsustvo regulatorne promjene, nije uopšte razmatrana, jer je Programom rada Vlade za 2026. godinu predviđeno donošenje novog Zakona o porezu na dodatu vrijednost koji će biti u potpunosti usklađen  sa Direktivom Savjeta 2006/112/EZ o zajedničkom sistemu poreza na dodatu vrijednost i kao jedan od ciljeva ispunjenja završnih mjerila Evropske komisije iz oblasti Poglavlja 16 - Porezi.
Prilikom opredjeljenja koju opciju promjene regulatornog okvira primijeniti u ovom slučaju, odlučeno je da to bude opcija donošenja novog zakona, jer bi se izmjenama i dopunama odredbi važećeg zakona isti promijenio u značajnoj mjeru. U tom smislu, opcija donošenja novog zakona predstavlja zaokruženu cjelinu koja olakšava razumljivost, preciznost i primjenjivost normi i obezbjeđuje jasnu razradu i primjenu zakona.

	4. Analiza uticaja

· Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.

· Koje troškove će primjena propisa izazvati građanima i privredi (naročito malim i srednjim preduzećima).

· Da li pozitivne posljedice donošenja propisa opravdavaju troškove koje će on stvoriti.

· Da li se propisom podržava stvaranje novih privrednih subjekata na tržištu i tržišna konkurencija.

· Uključiti procjenu administrativnih opterećenja i biznis barijera.



	Pristupanjem Evropskoj uniji dolazi do značajnih promjena u načinu funkcionisanja sistema PDV-a. Države koje nijesu članice EU primjenjuju drugačija pravila u odnosu na članice, posebno kada su u pitanju mjesto oporezivanja, promet robe između država i poreska oslobođenja. Kada država nije članica EU, prekogranične transakcije sa državama članicama tretiraju se kao klasičan izvoz i uvoz. Kod pružanja usluga ili prodaje robe često nastaju dodatna poreska pitanja i administrativne procedure.

Nakon pristupanja, EU sistem se zasniva na zajedničkim pravilima o mjestu oporezivanja. Kod poslovanja između poreskih obveznika (B2B) osnovno pravilo je da se usluga oporezuje u državi primaoca usluge, primjenom mehanizma prenosa poreske obaveze („reverse charge“). Kod transakcija sa krajnjim potrošačima (B2C) pravila mogu zavisiti od vrste usluge ili mjesta potrošnje. Posljedica se ogleda u tome da domaća privredna društva moraju detaljnije pratiti mjesto pružanja usluga, status kupca i način prijavljivanja transakcija.

Najveća promjena odnosiće se na kretanje robe, jer se robna razmjena između država članica ne smatra uvozom u klasičnom smislu već „sticanjem dobara unutar EU“. 
Istovremeno, domaći privredni subjekti koji posluju sa državama članicama Evropske unije imaće koristi od pojednostavljenog kretanja robe na jedinstvenom tržištu, smanjenja administrativnih formalnosti koje danas postoje kod uvoza i izvoza, kao i bržeg odvijanja poslovnih procesa. Očekuje se da će ove promjene doprinijeti smanjenju pojedinih transakcionih troškova poslovanja i povećanju konkurentnosti domaćih privrednih subjekata na tržištu Evropske unije.

Važno je naglasiti da pristupanje EU i promjena PDV sistema sami po sebi ne znače automatski rast cijena, ali ukidanje oslobođenja mogu izazvati povećanja cijena u određenim sektorima. U tom smislu, shodno novom zakonu neće biti dozvoljena oslobođenja od plaćanja PDV na isporuke roba i usluga po osnovu međunarodnih sporazuma, donacija državnim organima, organima lokalnih samouprava i sl., kao što je to slučaj sa trenutno važećim zakonskim rješenjima.
Implementacijom novog zakonskog rješenja mala i srednja preduzeća mogu se suočiti sa:
· nerazumijevanjem odredbi novog zakona imajući u vidu kompleksnost propisa;
· nedostatkom kapaciteta za brzo prilagođavanje;

· novim pravilima PDV-a i pravilima za prekograničnu trgovinu;

· povećanim troškovima računovodstvenih usluga;
· uvođenjem izdavanja elektronskih računa u prekograničnim transakcijama i transakcijama unutar Crne Gore
· uvođenjem elektronskih sistema prijavljivanja;

· troškovima za obuku zaposlenih;

· dodatnim evidencijama i izvještajima;

· potrebom angažovanja eksternih računovođa i poreskih savjetnika;
· potrebom angažovanja IT stručnjaka.
Poseban uticaj očekuje se u sektorima koji ostvaruju značajan obim prekograničnih transakcija sa državama članicama Evropske unije, kao i u oblastima elektronske trgovine, turističkih usluga, kratkoročnog izdavanja smještaja i poslovanja putem digitalnih platformi. Navedeni subjekti moraće svoje poslovanje uskladiti sa novim pravilima koja se odnose na mjesto oporezivanja, digitalno izvještavanje, posebne režime oporezivanja i obaveze vođenja evidencija.
Prema analizama OECD, troškovi poreske usklađenosti relativno više opterećuju mala preduzeća nego velika, jer velika društva često imaju vlastite računovodstvene i pravne službe, zbog čega je moguće očekivati rast troškova usled gore navedenih faktora.

Zajednički sistem PDV-a u okviru Evropske unije donosi značajne prednosti u borbi protiv poreskih prevara, posebno u poređenju sa situacijom kada svaka država ima potpuno odvojen i neusklađen sistem. Jedna od najvećih slabosti neusklađenih PDV sistema je mogućnost tzv. prekograničnih PDV prevara, gdje se zloupotrebljava razlika između nacionalnih pravila, nedostatak razmjene informacija i različitih administrativnih sistema. Zajednički sistem značajno smanjuje ove rizike kroz sve veće oslanjanje na digitalne alate za razmjenu podataka o prekograničnim transakcijama, registraciji poreskih obveznika, sumnjivim fakturama itd. Za zemlju poput Crne Gore, kada se pridruže EU to će značiti da uz veće administrativne zahtjeve dobiće i znatno snažniji sistem zaštite od poreskih prevara, što dugoročno povećava stabilnost javnih finansija i fer konkurenciju na tržištu.
Posebna pozicija u okviru PDV sistema EU pripada malim poreskim obveznicima. Direktiva omogućava državama članicama da uvode pragove ispod kojih obveznici ne moraju obračunavati PDV, kako bi se smanjilo administrativno opterećenje najmanjih privrednih subjekata. Navedenim se omogućava pojednostavljen režim poslovanja, bez obaveze obračuna PDV-a i podnošenja prijava, dok istovremeno postoje precizna pravila za prekogranične isporuke. Međutim, malim poreskim obveznicima pojednostavljuju se prekogranične transakcije kao i poslovanje u drugim državama članicama jer mogu primjenjivati poseban postupak oporezivanja i prijaviti se da budu mali poreski obveznici i u drugim državama članicama pod uslovom da nisu prešli prag EU i prag određene države članice. Navedeno se primjenjuje i na poreske obveznike iz drugih država članica koji obavljaju isporuke u Crnoj Gori.
U oblasti uvoza dobara, sistem EU jasno određuje da je PDV na uvoz vezan za trenutak puštanja dobara u slobodan promet. Poreska osnovica obuhvata carinsku vrijednost uvezenih dobara, sve dažbine koje se plaćaju do mjesta unosa i druge troškove povezane sa uvozom. Predviđaju se detaljna pravila u pogledu oslobođenja od PDV-a pri uvozu, uključujući oslobođenja za diplomatske i konzularne organe, međunarodne organizacije, robu male vrijednosti, određene kategorije ličnih stvari, te robu namijenjenu specijalnim procesima prerade ili privremenog uvoza. 

Poreska osnovica u sistemu EU PDV-a obuhvata sve što predstavlja naknadu koju isporučilac proizvoda ili usluga prima ili bi trebalo da primi. U osnovicu ulaze svi sporedni troškovi koje isporučilac zaračunava, poput transporta, osiguranja, ambalaže i provizija. Direktiva propisuje posebna pravila za slučajeve kada postoji povezanost između subjekata transakcije, kada se isporuke vrše bez naknade, kao i kada naknada odstupa od tržišne vrijednosti. U takvim slučajevima, kako bi se spriječila zloupotreba sistema i narušavanje konkurencije, kao poreska osnovica uzima se tržišna vrijednost. Budućim zakonom u odjeljku koji se odnosi na poresku osnovicu potpuno preuzima ovu logiku, uključujući i obavezu ispravke osnovice u slučaju naknadnih popusta, povrata robe ili nemogućnosti naplate.

Pravila o mjestu oporezivanja čine temelj funkcionisanja jedinstvenog tržišta, jer sprječavaju da se PDV obračunava u pogrešnoj državi članici. Za dobra se mjesto prometa uglavnom određuje prema mjestu gdje otprema započinje ili gdje se dobra nalaze u trenutku prenosa prava raspolaganja. Za usluge, osnovno pravilo je da se B2B usluge oporezuju u mjestu gdje primalac usluge ima sjedište, dok se B2C usluge oporezuju u mjestu pružaoca, osim ako nisu obuhvaćene posebnim pravilima. Posebna pravila obuhvataju usluge vezane za nepokretnosti, prevoz putnika i dobara, posredovanje, elektronske usluge, telekomunikacione usluge, usluge u kulturi, sportu i obrazovanju, iznajmljivanje prevoznih sredstava i druge specifične kategorije. Nacrt zakona replicira sve odredbe Direktive u ovom dijelu, uključujući i pravila za isporuke na daljinu, elektronske usluge i usluge pružene putem platformi.

Oslobođenja od plaćanja PDV obuhvataju širok spektar aktivnosti od javnog interesa i specifičnih finansijskih transakcija. Direktiva jasno propisuje da se određene djelatnosti, zbog njihove prirode i društvene funkcije, ne oporezuju PDV-om, kao što su zdravstvene usluge, obrazovanje, socijalna zaštita, kulturne i sportske usluge neprofitnih organizacija, poštanske usluge, javni radiodifuzioni servisi i usluge organizacija koje obavljaju zadatke u javnom interesu. Takođe, oslobođene su i bankarske i finansijske usluge, promet vrijednosnih papira, osiguranje i reosiguranje. U domenu međunarodnog prometa, oslobođenja se odnose na izvoz, isporuke brodova i aviona u međunarodnom saobraćaju, kao i isporuke organizacijama EU, diplomatskim i konzularnim predstavništvima i oružanim snagama država članica. Sve ove kategorije oslobođenja precizno su preuzete u Crnoj Gori, uz obavezu dokazivanja ispunjenosti uslova pri svakom korišćenju oslobođenja.

Savremeni evropski PDV sistem posebno je razvijen u dijelu digitalne ekonomije. Direktiva i naknadne izmjene uvele su elektronske režime kao što su OSS (One Stop Shop), IOSS (Import One Stop Shop) i posebne postupke za prenos vlastite robe u druge države članice. Ovi mehanizmi omogućavaju obveznicima da sve obaveze PDV-a u više država članica izvršavaju putem jedinstvene prijave u državi identifikacije. U sistem su uključene i elektronske platforme putem kojih se omogućava vršenje prometa, a koje se prema Direktivi smatraju da same primaju i vrše isporuke. Navedenim se obezbjeđuje da se prekogranična digitalna trgovina oporezuje na transparentan i efikasan način, a istovremeno se sprječavaju zloupotrebe. Nacrt zakona u potpunosti implementira ove mehanizme, zajedno s obavezama vođenja evidencija i čuvanja podataka.
Uticaj na građane biće prvenstveno indirektan, imajući u vidu da se najveći dio predloženih rješenja odnosi na poreske obveznike i način obračuna PDV-a. U pojedinim oblastima može doći do promjena u poreskom tretmanu određenih transakcija i oslobođenja, što može imati posredan uticaj na krajnje korisnike određenih dobara i usluga.

	5. Procjena fiskalnog uticaja

· Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu?

· Da li je obezbjeđenje finansijskih sredstava jednokratno, ili tokom određenog vremenskog perioda?  Obrazložiti.

· Da li implementacijom propisa proizilaze međunarodne finansijske obaveze? Obrazložiti.

· Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskalnu godinu?

· Da li je usvajanjem propisa predviđeno donošenje podzakonskih akata iz kojih će proisteći finansijske obaveze?

· Da li će se implementacijom propisa ostvariti prihod za budžet Crne Gore?

· Obrazložiti metodologiju koja je korišćenja prilikom obračuna finansijskih izdataka/prihoda.

· Da li su postojali problemi u preciznom obračunu finansijskih izdataka/prihoda? Obrazložiti.

· Da li su postojale sugestije Ministarstva finansija na nacrt/predlog propisa?

· Da li su dobijene primjedbe uključene u tekst propisa? Obrazložiti.

	Za punu implementaciju ovog zakona potrebna su finansijska sredstva iz budžeta Crne Gore za uspostavljanje VIES sistema, a implementacijom ovog zakona ostvariće se prihodi za budžet Crne Gore kroz efikasniji sistem naplate PDV, kao najvažnijeg poreskog oblika u sistemu naplate poreza. Sistem VIES (VAT Information Exchange System) predstavlja ključni element kontrole primjene PDV-a na nivou Unije. Ovaj mehanizam omogućava provjeru validnosti PDV identifikacionog broja svakog obveznika u EU, kao i razmjenu podataka o prekograničnim isporukama dobara koje se tretiraju kao oslobođene. VIES služi kao zaštita od poreskih prevara, obavezan je dio administrativne saradnje između država članica. Direktiva propisuje obavezu dostavljanja podataka o transakcijama unutar Unije, a to je u predmetnom nacrtu zakona uređeno digitalnim izvještavanjem. 

U tom smislu, Poreska uprava će morati da prilagodi svoje interne poslovne procese i informacionu infrastrukturu zahtjevima koji proizilaze iz članstva u EU i iz primjene zajedničkog sistema PDV-a. To uključuje uspostavljanje tehničkih rješenja za razmjenu podataka sa poreskim administracijama država članica, nadogradnju registara poreskih obveznika, automatizovanu provjeru PDV brojeva, obradu podataka o transakcijama unutar Unije, digitalno izvještavanje i jačanje analitičkih kapaciteta za otkrivanje nepravilnosti i poreskih prevara.
Implementacija VIES sistema podrazumijeva razvoj potpuno nove nacionalne VIES komponente, s obzirom da postojeća IRMS/C@TS platforma ne sadrži VIES funkcionalnosti. Pored razvoja softverskog rješenja, biće neophodno uspostaviti tehničku vezu između Poreske uprave i postojećeg CCN/CSI gateway-a kojim upravlja Uprava carina, izvršiti implementaciju posebnih bezbjednosnih rješenja za upravljanje digitalnim sertifikatima, sprovesti postupke testiranja i verifikacije koje zahtijeva Evropska komisija kao i obezbijediti obuku zaposlenih i tehničku podršku tokom procesa implementacije.
Dio tehničke infrastrukture neophodne za uspostavljanje VIES sistema već postoji u okviru državne uprave, budući da Uprava carina raspolaže operativnim CCN/CSI gateway-em za komunikaciju sa informacionim sistemima Evropske unije. Iz tog razloga nije potrebno uspostavljanje posebnog nacionalnog gateway-a za potrebe Poreske uprave, što značajno smanjuje ukupne troškove implementacije i omogućava efikasnije korišćenje postojećih državnih resursa.
Procijenjena vrijednost investicije za uspostavljanje i povezivanje sa VIES sistemom kreće se u rasponu od 800.000 eura do 1,3 miliona eura, u zavisnosti od stepena nadogradnje postojećih informacionih sistema, obima integracije sa carinskim evidencijama, kao i potreba za obukom zaposlenih i tehničkom podrškom tokom implementacije.
Obezbjeđenje finansijskih sredstava neće biti jednokratnog karaktera. Pored inicijalnih ulaganja u razvoj i implementaciju sistema, biće potrebno obezbijediti kontinuirana sredstva za održavanje sistema, bezbjednosne nadogradnje, upravljanje digitalnim sertifikatima, tehničku podršku, obuku zaposlenih i prilagođavanje sistema budućim izmjenama evropskog zakonodavstva u oblasti PDV-a.

Implementacijom propisa nastaju i određene međunarodne obaveze koje proizilaze iz članstva u zajedničkom sistemu administrativne saradnje Evropske unije. One podrazumijevaju sprovođenje postupaka tehničkog povezivanja, konformitetnog testiranja, održavanje bezbjednosnih standarda i kontinuiranu saradnju sa Evropskom komisijom i poreskim administracijama država članica.

Iako u ovom trenutku nije moguće precizno kvantifikovati buduće fiskalne efekte, očekuje se da će uspostavljanje VIES sistema dugoročno doprinijeti povećanju budžetskih prihoda kroz smanjenje poreskog jaza, efikasnije otkrivanje prekograničnih PDV prevara, unapređenje analize rizika i kvalitetnije planiranje poreskih kontrola zasnovanih na podacima razmijenjenim sa državama članicama Evropske unije.

Prilikom procjene finansijskih efekata korišćeni su podaci o postojećoj informacionoj infrastrukturi Poreske uprave, procjene troškova razvoja i integracije informacionih sistema, iskustva država koje su prethodno prolazile proces uspostavljanja VIES sistema, kao i tehničke specifikacije i preporuke sadržane u dokumentaciji pripremljenoj u okviru projekta VIES Roadmap Development.

Precizan obračun budućih prihoda koji će nastati kao posljedica efikasnijeg otkrivanja poreskih prevara nije moguće izvršiti u ovoj fazi, imajući u vidu da će ostvareni efekti zavisiti od obima prekogranične trgovine, stepena korišćenja sistema od strane poreskih organa i razvoja mehanizama administrativne saradnje nakon pristupanja Evropskoj uniji.

	6. Konsultacije zainteresovanih strana

· Naznačiti da li je korišćena eksterna ekspertska podrška i ako da, kako.

· Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije).

· Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni. Obrazložiti.

	Nacrt zakona je urađen u saradnji sa stručnim konsultantima iz Hrvatske koji su angažovani posredstvom Njemačke organizacije za međunarodnu saradnju (GIZ). Takođe je formirana interresorna radna grupa za izradu nacrta čiji članovi su bili predstavnici Ministarstva finansija, Poreske uprave, Uprava carina, Ministarstva poljoprivrede, šumarstava i vodoprivrede, Ministarstva energetike i rudarstva, Unije poslodavaca, Privredne komore, Komore poreskih savjetnika i NVO Instituta sertifikovanih računovođa Crne Gore. 
U periodu od januara do juna 2026. godine vršeno je usaglašavanje i o nacrtu ovog zakona pribavljeno je mišljenje Evropske komisije, u kome su date konkretne preporuke za odgovarajuće promjene i koje su inkorporirane u tekst nacrta zakona.
Ministarstvo finansija je, u vezi  Predloga Zakona o porezu na dodanu vrijednost, sprovelo javnu raspravu u periodu od 13. maja do 1. juna 2026. godine objavljivanjem Programa javne rasprave: https://www.gov.me/clanak/javna-rasprava-o-nacrtu-zakona-o-porezu-na-dodatu-vrijednost 

Nakon sprovedene javne rasprave, Ministarstvo finansija je pripremilo i objavilo Izvještaj o sprovedenoj javnoj raspravi Nacrta Zakona o porezu na dodanu vrijednost:   https://www.gov.me/clanak/izvjestaj-o-sprovedenoj-javnoj-raspravi-za-nacrt-zakona-o-porezu-na-dodatu-vrijednost 

	7. Monitoring i evaluacija

· Koje su potencijalne prepreke za implementaciju propisa? 

· Koje će mjere biti preduzete tokom primjene propisa da bi se ispunili ciljevi?

· Koji su glavni indikatori prema kojima će se mjeriti ispunjenje ciljeva?

· Ko će biti zadužen za sprovođenje monitoringa i evaluacije primjene propisa?

	Kao jedan od najvećih tehničkih i administrativnih izazova izdvaja se kompleksan proces uspostavljanja VIES-a. S obzirom na to da ovaj sistem zahteva naprednu informatičku infrastrukturu sposobnu za brzu, preciznu i bezbjednu razmenu podataka o prekograničnim transakcijama, proces njegove integracije u postojeći državni aparat zahteva značajna finansijska ulaganja, posebno u slučaju IT infrastrukture Poreske uprave. Angažovanjem stručnih konsultanata iz ove oblasti, nabavka neophodne opreme, kao i dugotrajna i precizna faza testiranja su aktivnosti koje su neophodne kako bi se obezbijedila interoperabilnost sa evropskim bazama podataka. 
Poseban izazov predstavljaće obezbjeđivanje visokog kvaliteta podataka u registru PDV obveznika, budući da tačnost podataka o registraciji, statusu obveznika i identifikacionim brojevima predstavlja osnovni preduslov za pouzdan rad VIES sistema. Neusklađeni ili neažurni podaci mogu dovesti do netačnih rezultata provjere i otežati administrativnu saradnju sa državama članicama Evropske unije. Iz tog razloga biće neophodno kontinuirano sprovođenje aktivnosti na unapređenju kvaliteta podataka i uspostavljanje jasnih procedura za registraciju, izmjene statusa i deregistraciju poreskih obveznika.
Ozbiljan izazov leži u pravilnoj primjeni novih, izuzetno složenih pravila oporezivanja. Prelazak na koncepte kao što su nova pravila o mjestu prometa usluga, posebni režimi oporezivanja unutar e-trgovine (OSS i IOSS) i eliminisanje tradicionalnih domaćih oslobođenja, zahtijeva visok nivo preciznosti. Postoji opravdan rizik da će složenost ovih pravila u početnoj fazi dovesti do različitih tumačenja u praksi dok istovremeno privredni subjekti moraju u kratkom roku da modifikuju svoje računovodstvene softvere i poslovne procese, jer svaki otpor promjenama ili spora adaptacija tržišta mogu privremeno stvoriti zastoje u privrednim tokovima. Kako bi se preduprijedile ove prepreke potrebno je organizovati edukacije poreskih obveznika u cilju njihove adekvatne adaptacije pripreme na novi sistem.

Na kraju, jedan od ključnih faktora od kojeg zavisi uspješna implementacija novog sistema jeste obezbjeđivanje adekvatnih kadrovskih kapaciteta i stručnih znanja u okviru Poreske uprave. Primjena evropskih pravila u oblasti PDV-a, administrativne saradnje i funkcionisanja VIES sistema zahtijevaće dodatnu specijalizaciju službenika u oblastima administracije VIES aplikacije, upravljanja kvalitetom podataka, međunarodne razmjene informacija, zaštite podataka o ličnosti, analize rizika i otkrivanja prekograničnih poreskih prevara. Zbog toga će biti neophodno sprovesti kontinuirane programe obuke i stručnog usavršavanja kako bi poreski službenici u potpunosti ovladali novim procedurama, metodologijama kontrole i tehničkim aspektima rada sistema.
U cilju praćenja uspješnosti implementacije zakona i ostvarivanja njegovih ciljeva, biće uspostavljen sistem monitoringa zasnovan na mjerljivim indikatorima. Ključni indikatori uključivaće:
· uspješnost uspostavljanja i povezivanja sa VIES sistemom Evropske unije;

· uspješno sprovedena tehnička i bezbjednosna testiranja sistema;

· stepen raspoloživosti i funkcionalnosti VIES sistema;
· broj registrovanih i validiranih PDV identifikacionih brojeva;
· unapređenje uspješnosti naplate PDV-a i doprinos smanjenju sive ekonomije;
· kvalitet i ažurnost podataka u registru PDV obveznika;

· broj razmijenjenih informacija sa državama članicama Evropske unije;

· broj identifikovanih slučajeva poreskog rizika i nepravilnosti na osnovu VIES podataka;
· broj sprovedenih poreskih kontrola zasnovanih na podacima dobijenim putem VIES sistema;

· broj službenika koji su prošli obuke za primjenu evropskih pravila u oblasti PDV-a i administrativne saradnje.
Za monitoring primjene ovog zakona biće zadužena Poreska uprava. Monitoring će obuhvatati praćenje primjene novih pravila u oblasti oporezivanja prometa dobara i usluga, funkcionisanja sistema administrativne saradnje sa državama članicama Evropske unije, primjene posebnih režima oporezivanja, kao i funkcionisanja informacionih sistema koji podržavaju sprovođenje zakona, uključujući VIES sistem. U proces monitoringa i evaluacije biće uključene organizacione jedinice nadležne za informacioni sistem, registar poreskih obveznika, analizu rizika, međunarodnu saradnju i inspekcijski nadzor. Rezultati monitoringa pratiće se kroz periodične izvještaje i unaprijed definisane pokazatelje uspješnosti.



          Datum i mjesto

